b'\n_START_ARTICLE_\nTrinidad-Tobagon vallankaappausyritys 1990\n_START_SECTION_\nTausta\n_START_PARAGRAPH_\nTrinidadin ja Tobagon valtav\xc3\xa4est\xc3\xb6 on uskonnoltaan hindulaisia ja katolilaisia, mutta maassa on my\xc3\xb6s pieni p\xc3\xa4\xc3\xa4osin aasialaistaustainen muslimiyhteis\xc3\xb6. Jamaat al Muslimeenin j\xc3\xa4senet olivat viel\xc3\xa4 t\xc3\xa4t\xc3\xa4 pienemm\xc3\xa4n afrikkalaistaustaisten k\xc3\xa4\xc3\xa4nnynn\xc3\xa4isten yhteis\xc3\xb6n muodostama ryhm\xc3\xa4. Jamaat al Muslimeen sai monet kannattajansa maan slummeista ja se syytti maan tuolloista p\xc3\xa4\xc3\xa4ministeri\xc3\xa4 Arthur Robinsonia maan k\xc3\xb6yhyydest\xc3\xa4, joka johtui osaltaan \xc3\xb6ljyn hinnan romahduksesta vuonna 1983.\n_START_SECTION_\nTapahtumien kulku\n_START_PARAGRAPH_\n27. hein\xc3\xa4kuuta 1990 yhteens\xc3\xa4 114 Jamaat al Muslimeenin j\xc3\xa4sent\xc3\xa4 rynn\xc3\xa4k\xc3\xb6i Trininad-Tobagon parlamenttitaloon ottaen kaikki sis\xc3\xa4ll\xc3\xa4 olleet panttivangeiksi. Panttivankien joukossa oli my\xc3\xb6s p\xc3\xa4\xc3\xa4ministeri Robinson. Parlamentin lis\xc3\xa4ksi vallankaappaajat ottivat haltuunsa paikallisen televisioaseman. Trinidad and Tobago Television on maan ainoa televisioasema. Aseman l\xc3\xa4htyst\xc3\xa4 hyv\xc3\xa4ksi k\xc3\xa4ytt\xc3\xa4en Jamaat al Muslimeenin johtaja Yasin Abu Bakr ilmoitti, ett\xc3\xa4 maan hallitus oli sy\xc3\xb6sty vallasta. Maan p\xc3\xa4\xc3\xa4kaupunki Port of Spainissa alkaneiden alkaneiden v\xc3\xa4kivaltaisuuksien ja ry\xc3\xb6stelyn takia maahan julistettiin h\xc3\xa4t\xc3\xa4tila 28. hein\xc3\xa4kuuta. Vallankaappaajien kanssa aloitettiin neuvottelut ja kun maan p\xc3\xa4\xc3\xa4ministeri Robinson oli allekirjoittanut sopimuksen heid\xc3\xa4n armahtamisestaan kaappaajat antautuivat 1. elokuuta._NEWLINE_Vallankaappausyrityksen aikana oli kuollut yhteens\xc3\xa4 24 henkil\xc3\xb6\xc3\xa4, heid\xc3\xa4n joukossaan maan parlamentin j\xc3\xa4sen Leo Des Vignes. Port of Spainin kaupunki k\xc3\xa4rsi merkitt\xc3\xa4vi\xc3\xa4 vahinkoja. P\xc3\xa4\xc3\xa4ministeri Robinsonia ammuttiin kaappauksen aikana jalkaan. Armahdussopimuksesta huolimatta vallankaappaajat pid\xc3\xa4tettiin heid\xc3\xa4n antautumisensa j\xc3\xa4lkeen, mutta heid\xc3\xa4t vapautettiin my\xc3\xb6hemmin maan korkeimman oikeuden p\xc3\xa4\xc3\xa4t\xc3\xb6ksell\xc3\xa4.'